b'\n_START_ARTICLE_\nSofie Gr\xc3\xa5b\xc3\xb8l\n_START_SECTION_\nBaggrund\n_START_PARAGRAPH_\nGr\xc3\xa5b\xc3\xb8l voksede op i et venstreorienteret milj\xc3\xb8 i et kollektiv p\xc3\xa5 Frederiksberg, som s\xc3\xb8ster til instrukt\xc3\xb8ren Niels Gr\xc3\xa5b\xc3\xb8l._NEWLINE_Hun gik p\xc3\xa5 flere forskellige skoler, blandt andet den kristne Johannesskolen._NEWLINE_Hun har ingen gymnasieuddannelse. I sine tidlige 20\'er var Sofie Gr\xc3\xa5b\xc3\xb8l interesseret i teologi, og hun fulgte en forel\xc3\xa6sningsr\xc3\xa6kke et enkelt semester p\xc3\xa5 Teologisk Fakultet om Frans af Assisi._NEWLINE_Hun har dog aldrig v\xc3\xa6ret medlem af Folkekirken og hun blev f\xc3\xb8rst d\xc3\xb8bt i sine sene 30\'er da hun skulle v\xc3\xa6re gudmor._NEWLINE_Gr\xc3\xa5b\xc3\xb8l har ingen egentlig skuespilleruddannelse bag sig. Hun s\xc3\xb8gte forg\xc3\xa6ves optagelse p\xc3\xa5 Statens Teaterskole.\n_START_SECTION_\nKarriere\n_START_PARAGRAPH_\nSofie Gr\xc3\xa5b\xc3\xb8ls f\xc3\xb8rste rolle som skuespiller var en birolle i den internationale film, Oviri fra 1986, hvor hun spillede over for Donald Sutherland._NEWLINE_Hendes mor havde foresl\xc3\xa5et, at hun s\xc3\xb8gte rollen._NEWLINE_If\xc3\xb8lge Berlingske kom hendes birolle til at blive "central for hele filmen takket v\xc3\xa6re hendes naturtalent."_NEWLINE_Hendes gennembrud i en st\xc3\xb8rre rolle kom med hovedrollen i filmatiseringen af Tove Ditlevsens roman Barndommens gade fra 1986._NEWLINE_Omkring 2000 spillede hun markante biroller i flere popul\xc3\xa6re filmkomedier:_NEWLINE_F\xc3\xb8rst dogmefilmen Mifunes sidste sang fra 1999 og samme \xc3\xa5r i Susanne Biers Den eneste ene, hvor Gr\xc3\xa5b\xc3\xb8l spillede i polstret kostume som den tykke Mulle._NEWLINE_\xc3\x85ret efter spillede hun i Blinkende Lygter hvor hun overfor S\xc3\xb8ren Pilmark stod for den v\xc3\xa6rdsatte "puste \xc3\xa6g"-scene._NEWLINE_Gr\xc3\xa5b\xc3\xb8l fungerede som nudansk sprogl\xc3\xa6rer for den ellers engelsk-talende danske skuespiller Connie Nielsen, da Nielsen skulle spille i Susanne Biers Br\xc3\xb8dre._NEWLINE_I midten af 2000\'erne havde hun centrale filmroller i to alvorlige familiedramaer der havde udgangspunkt i emnerne for\xc3\xa6ldres tab af deres datter og incestanklage, henholdsvis Lad de sm\xc3\xa5 b\xc3\xb8rn fra 2004 og Anklaget fra 2005, begge med manuskript af Kim Fupz Aakeson._NEWLINE_P\xc3\xa5 tv har Gr\xc3\xa5b\xc3\xb8l medvirket i flere popul\xc3\xa6re DR tv-serier, f\xc3\xb8rst Taxa._NEWLINE_Senere spillede hun den gennemg\xc3\xa5ende titelrolle i skilsmissedramaet Nikolaj og Julie._NEWLINE_Stor succes fik hun for sin ikoniske portr\xc3\xa6ttering af kriminalkommis\xc3\xa6r Sarah Lund i DRs scandinoir-thrilleren Forbrydelsen._NEWLINE_Tv-serien gik over tre s\xc3\xa6soner, og Sofie Gr\xc3\xa5b\xc3\xb8ls rolle blev sammenlignet med en anden stor dansk kvinderolle: Malene Schwartz\'s Maude Varn\xc3\xa6s.Forbrydelsen blev solgt til mange lande, og er som en af de f\xc3\xb8rste skandinaviske tv-serier ogs\xc3\xa5 blevet sendt p\xc3\xa5 den britiske kanal BBC4._NEWLINE_Det medf\xc3\xb8rte, at b\xc3\xa5de tv-serien og Sarah Lund-rollen fik kultstatus._NEWLINE_Gr\xc3\xa5b\xc3\xb8l m\xc3\xa5tte s\xc3\xa5ledes give adskillige interviews til britiske medier og befandt sig p\xc3\xa5 forsiden af tidsskiftet Radio Times i 2012._NEWLINE_Gr\xc3\xa5b\xc3\xb8ls f\xc3\xb8rste film efter Forbrydelsens afslutning var S\xc3\xb8ren Kragh-Jacobsens I lossens time baseret p\xc3\xa5 Per Olov Enquists teaterstykke.\n_START_SECTION_\nTeater\n_START_PARAGRAPH_\nUdover tv- og filmarbejde har Gr\xc3\xa5b\xc3\xb8l haft adskillige teaterroller, blandt andet_NEWLINE_i Lars Kaalunds gyser I en k\xc3\xa6lder p\xc3\xa5 Dr. Dante og_NEWLINE_i August Strindbergs Et dr\xc3\xb8mmespil hvor hun if\xc3\xb8lge Berlingske gav en "[fysisk] og sj\xc3\xa6leligt lysende kraftpr\xc3\xa6station"._NEWLINE_Hun har ogs\xc3\xa5 haft roller i Line Knutzons Snart kommer tiden og H\xc3\xa5ndv\xc3\xa6rkerne samt Shakespeares Othello og Vintereventyret.\n_START_SECTION_\nInternationalt\n_START_PARAGRAPH_\nGr\xc3\xa5b\xc3\xb8ls succes med Sarah Lund fik hende engageret i flere engelsksprogede produktioner._NEWLINE_F\xc3\xb8rst i en g\xc3\xa6sterolle i den britiske sitcom Helt hysterisk (Absolutely Fabulous) i 2011 og derefter i den skotske teaterforestilling James lll der havde premiere under Edinburgh Internationale Festival i 2014._NEWLINE_I dette historiske drama om Jakob 3. af Skotland, hvor hun spillede rollen som kongens \xc3\xa6gtef\xc3\xa6lle Margrete af Danmark, modtog hun ros:_NEWLINE_Gr\xc3\xa5b\xc3\xb8l var if\xc3\xb8lge The Independent "vidunderlig som den dolke-skarpe danske dronning, doing the sums behind the scenes, stage-managing the sexually incontinent Sives," mens hun "ejede scenen som en 1400-tals Angela Merkel";_NEWLINE_for Guardian var hun "every bit as compelling a stage actor as her TV appearance in The Killing suggested."_NEWLINE_Gr\xc3\xa5b\xc3\xb8l modtog i januar 2015 endnu engang britisk eksponering, da i Sky Atlantics stort anlagt thriller tv-serie Fortitude hvor hun spiller en central rolle som borgmesteren Hildur Odegard._NEWLINE_I deres anmeldelse af f\xc3\xb8rste afsnit skrev Forbes at "Gr\xc3\xa5b\xc3\xb8l tager styrken af Forbrydelsens Sarah Lund og kraften i Borgens Birgitte Nyborg, og kombinerer dem i en pr\xc3\xa6sentation, der er resolut, virkningsfuld og bare en lille smule skr\xc3\xa6mmende \xe2\x80\x94 men lige under overfladen, er der en feminin s\xc3\xa5rbarhed, som sikkert vil kollidere med Odegards ambitioner som serien skrider frem."_NEWLINE_I 2019 vil Gr\xc3\xa5b\xc3\xb8l v\xc3\xa6re at se i den britisk-amerikanske tv-serie Gentleman Jack p\xc3\xa5 streamingtjenesten HBO Nordic._NEWLINE_I tv-serien spiller hun Dronning Marie af Danmark.\n_START_SECTION_\nAndet\n_START_PARAGRAPH_\nDerudover Ridderkorset._NEWLINE_2018: Nordens sprogpris'